TVO พุ่ง 6% รับไตรมาส 2 กำไรโต 1 เท่าตัว! ปันผล 1.30 บ./หุ้น ขึ้น XD 27 ส.ค.นี้
TVO พุ่ง 6% รับไตรมาส 2 กำไรโต 1 เท่าตัว! รายได้ขายกากถั่วเหลือง - น้ำมันถั่วเหลืองเพิ่ม พร้อมปันผลระหว่างกาล 1.30 บ./หุ้น ขึ้น XD 27 ส.ค.นี้
16 ส.ค. 2564

ผู้สื่อข่าวรายงานว่า วันนี้ 16 ส.ค. 2564 ราคาหุ้น บริษัท น้ำมันพืชไทย จำกัด (มหาชน) หรือ TVO ณ เวลา 12.16 น. ปรับตัวอยู่ที่ระดับ 34.00 บาท บวก 2.00 บาท หรือ 6.25% โดยราคาหุ้นขึ้นสูงสุด 34.50 บาท และราคาหุ้นลงต่ำสุด 32.75 บาท ด้วยมูลค่าการซื้อขาย 559.62 ล้านบาท

โดยราคาหุ้นปรับตัวขึ้นขานรับหลังบริษัทประกาศผลการดำเนินงานไตรมาส 2/2564 บริษัทมีกำไรสุทธิ 726.27 ล้านบาท เพิ่มขึ้น 113.24% จากงวดเดียวกันของปีก่อนมีกำไรสุทธิ 340.59 ล้านบาท ส่วนงวด 6 เดือนแรกปี 2564 บริษัทมีกำไรสุทธิ 1,608.63 ล้านบาท เพิ่มขึ้น 92.82% จากงวดเดียวกันของปีก่อนมีกำไรสุทธิ 834.27 ล้านบาท
ทั้งนี้ผลการดำเนินงานปรับตัวเพิ่มขึ้นจากรายได้จากการขายสินค้าประเภทกากถั่วเหลืองและวัตถุดิบอาหารสัตว์เพิ่มขึ้น รวมถึงรายได้จากการขายสินค้าน้ำมันถั่วเหลืองบริสุทธิ์เพิ่มขึ้น และรายได้จากการขายสินค้าประเภทวัสดุหีบห่อเพิ่มขึ้น
นอกจากนี้ บริษัทฯ ประกาศจ่ายเงินปันผลระหว่างกาล งวดดำเนินงานวันที่ 1 ม.ค. 2564 ถึงวันที่ 30 มิ.ย. 2564  ตามมติการประชุมคณะกรรมการบริษัทฯ ณ วันที่ 13 สิงหาคม 2564 ด้วยอัตราการจ่ายปันผลเป็นเงินสด 1.30 บาทต่อหุ้น โดยกำหนดวันที่ไม่ได้รับสิทธิปันผล (XD) คือวันที่ 27 สิงหาคม 2564 ส่วนวันที่จ่ายปันผลวันที่ 10 กันยายน 2564
 
 
 